text: Les accions de Pescanova es revaloren fins a nivells rècord pel temor de la grip aviària
  La crisi desfermada pels brots detectats de grip aviària ha fet veure que hi ha una altra cara de la moneda. L'empresa Pescanova se n'ha beneficiat i davant la previsió que els seus productes tinguin un sobtat increment de demanda pel temor dels efectes de la malaltia avícola, la llei del mercat ha fet que les seves accions a borsa hagin pujat gairebé un 10% i es cotitzin a nivells rècord.
  20/02/2006 - 00.00 Actualitzat 20/02/2006 - 19.46
  Els títols de Pescanova han pujat un 9,9% a la borsa aquest dilluns i han arribat a una cotització rècord de 31 euros. Els inversors han intercanviat un total de 320.244 accions de l'empresa de peix congelat, per un volum de negoci de 9,7 milions d'euros. Els índexs es constaten excepcionals si es té en compte que la mitjana de negociació diària de títols és de 24.531 unitats.
  El fenomen no és pas nou perquè quan hi va haver la crisi de les "vaques boges" el sector pesquer també va treure'n rèdit. En un cas i en l'altre, els experts atribueixen l'alça de la cotització al temor d'una epidèmia ja que, segons s'assegura, el comportament del mercat no té "raons objectives" que expliquin aquesta tendència.